Rozhodnutie Komisie
z 23. októbra 1995,
ktorým sa stanovujú osobitné podmienky upravujúce dovozy produktov rybolovu a akvakultúry pôvodom z Kórejskej republiky
(Text s významom pre EHP)
(95/454/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 stanovujúcu hygienické predpisy pre produkciu a uvádzanie produktov rybolovu na trh [1], naposledy zmenenú a doplnenú Aktom o pristúpení Rakúska, Fínska a Švédska, najmä na jej článok 11,
keďže odborník z Komisie vykonal inšpekčnú návštevu Kórejskej republiky, aby overil podmienky, za ktorých sa produkujú, skladujú a expedujú do spoločenstva produkty rybolovu;
keďže právne predpisy Kórejskej republiky v oblasti hygienických kontrol a sledovania produktov rybolovu je možné považovať za rovnocenné s tými, ktoré sú ustanovené v smernici 91/493/EHS;
keďže v Kórejskej republike je úrad Ministerstvo poľnohospodárstva - správa národných oblastí rybolovu - Inšpekčná stanica národných produktov rybolovu (NFPIS), schopný účinne overovať dodržiavanie platných právnych predpisov;
keďže postup pre získanie zdravotného osvedčenia uvedený v článku 11 ods. 4 písm. a) smernice 91/493/EHS musí zahŕňať tiež definíciu vzoru osvedčenia, minimálne požiadavky na jazyk alebo jazyky, v ktorých musí byť osvedčenie vypracované a funkciu osoby, ktorá je oprávnená ho podpísať;
keďže podľa článku 11 ods. 4 písm. b) smernice 91/493/EHS je nutné pripevniť na balenia produktov rybolovu a akvakultúry značku udávajúcu názov tretej krajiny a schvaľovacie číslo prevádzky, z ktorej produkty pochádzajú;
keďže podľa článku 11 ods. 4 písm. c) smernice 91/493/EHS musí byť vypracovaný zoznam schválených prevádzok; keďže tento zoznam musí byť vypracovaný na základe oznámenia od Inšpekčnej stanice národných produktov rybolovu NFPIS Komisii; keďže za zaistenie súladu s ustanoveniami stanovenými na tento účel v článku 11 ods. 4 preto zodpovedá NFPIS;
keďže NFPIS vydala oficiálne uistenia týkajúce sa zaistenia súladu s pravidlami uvedenými v kapitole V prílohy smernice 91/493/EHS a týkajúce sa splnenia požiadaviek na schválenie prevádzok, ktoré sú rovnocenné s požiadavkami stanovenými uvedenou smernicou;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Príslušným úradom v Kórejskej republike, ktorý overuje a potvrdzuje, že produkty rybolovu a akvakultúry spĺňajú požiadavky smernice 91/493/EHS, je Ministerstvo poľnohospodárstva - správa národných oblastí rybolovu - Inšpekčná stanica národných produktov rybolovu (NFPIS).
Článok 2
Produkty rybolovu a akvakultúry pôvodom z Kórejskej republiky musia spĺňať nasledovné podmienky:
1. Ku každej zásielke musí byť priložený očíslovaný originál zdravotného osvedčenia, ktorý je riadne vyplnený, podpísaný, s uvedením dátumu a vyhotovený na jednom liste v súlade so vzorom uvedeným v prílohe A.
2. Produkty musia pochádzať zo schválených prevádzok uvedených v prílohe B.
3. S výnimkou voľne uložených mrazených produktov rybolovu určených na výrobu konzervovaných potravín, musia byť všetky balenia nezmazateľne označené slovom "KÓREJSKÁ REPUBLIKA" a schvaľovacím číslom prevádzky, z ktorej pochádzajú.
Článok 3
1. Osvedčenia uvedené v článku 2 ods. 1 musia byť vypracované aspoň v jednom úradnom jazyku členského štátu, kde sa kontroly vykonávajú.
2. V osvedčení musí byť uvedené meno, funkcia a podpis zástupcu NFPIS a úradná pečiatka tohto úradu odlišnej farby ako sú ostatné údaje v osvedčení.
Článok 4
Toto rozhodnutie sa bude uplatňovať od 1. januára 1996.
Článok 5
Toto rozhodnutie je adresované členským štátom.
V Bruseli 23. októbra 1995